Rijeka, 12. kolovoza 2020.g.

**NAJAVA DOGAĐANJA I POZIV ZA MEDIJE**

**OTVORENJE UMJETNIČKE INSTALACIJE *HISTERIČNE MAŠINE* U EXPORTU NA DELTI**

**U četvrtak, 13. kolovoza 2020.g. u 19 sati u prizemlju Exporta na riječkoj Delti, u sklopu programa Europske prijestolnice kulture, bit će otvorena umjetnička instalacija *Histerične mašine* svjetski poznatog umjetnika-robotičara, Kanađanina Billa Vorna.** Interaktivna instalacija *Histerične mašine* **obuhvaća 6 robota**, a funkcionira na način da **roboti oživljavaju uz prisutnost ljudi koji su u njihovoj blizini i u tim se trenucima oni ponašaju kao živa bića**.

**U kratkom protokolarnom dijelu otvorenja okupljenima će se obratiti** direktor udruge Drugo more i voditelj programa Dopolavoro EPK **Davor Mišković** te voditeljica udruge Kontejner **Tereza Teklić**.   
Za glazbenu podlogu na otvorenju bit će zadužen **DJ *Mile Hund***, koji će od 19 do 23 sata 'vrtiti'underground disko hitove kasnih 70-ih i ranih 80-ih godina.

Sam autor **Bill Vorn**, zbog aktualne COVID-krize izložbu je postavio 'na daljinu', surađujući s kustosicama putem video-veze te nažalost neće moći biti prisutan na otvorenju.

**Izložba ostaje otvorena do 5. rujna, a moći će se razgledati svakog dana između 17 i 21 sat.**

**Ulaz na otvorenje izložbe je besplatan, dok će ostalih dana cijena ulaznice iznositi 10 kuna.**

Ovom se izložbom, između ostalog, postavlja pitanje **kako je moguće tako brzo osjetiti empatiju prema “bićima” čije je ponašanje naočigled disfunkcionalno, apsurdno i devijantno**, a publiku se nastoji potaknuti na razmišljanje **o naravi umjetnog života i osnovnih filozofskih i socioloških pitanja o odnosu ljudi i strojeva, o odnosu prirodnog i umjetnog**. Vornova instalacija *Histerične mašine* dio je njegova istraživačkog programa *Estetika umjetnog ponašanja*.

Instalaciju koja reflektira osnovnu misao programa Dopolavoro Europske prijestolnice kulture, a to su **promjene naravi rada pod utjecajem novih tehnologija i razmišljanje o budućnosti rada i tehnologija u vremenu koje dolazi**, predstavlja zagrebački **KONTEJNER – biro suvremene umjetničke prakse**, a provodi se u suradnji s riječkom udrugom **Drugo more,** pod vodstvom kustoskog tima: **Tereza Teklić**, **Davorka Begović** i **Ena Hodžić**.  
Program su podržali **Ministarstvo kulture RH**, **Grad Rijeka** i **Conseil des arts et des lettres du Québec**.

***Najavljeno događanje organizirano je uz poštivanje svih preporuka HZJZ-a za sprječavanje zaraze***

***bolešću COVID-19. Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju*** ***na poštivanje preporuka: pojačanu osobnu higijenu, fizičku udaljenost te OBVEZNO nošenje zaštitnih maski za lice, s obzirom da se radi o zatvorenom prostoru.***

Unaprijed zahvaljujem na **objavi najave i dolasku.**

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42